Gangi allt að óskum verður hægt að aka frá suðurhluta Vestfjarða á malbikuðum vegi 2024. Vegagerðin og landeigendur Grafar í Þorskafirði hafa náð samkomulagi um veglagningu í Gufudalssveit á sunnanverðum Vestfjörðum og segir samgönguráðherra mjög ánægjulegt að sjá fyrir endan á verkefninu.
Eigendur Grafar voru þeir einu sem Vegagerðin hafði ekki náð samkomulagi við og hafa deilur um framkvæmdina staðið lengi. Vegurinn á að hluta til að liggja um Teigsskóg. Sigurður Ingi Jóhannsson, samgönguráðherra, segir að smátt og smátt hafi hindrunum fækkað í samningsferlinu.
Og að lokum eru menn bara sammála um að samkomulagi sé náð um að standa auðvitað vel að verki og vanda frágang eins og kostur er.
Næst á dagskrá er útboð í haust um þverun Gufufjarðar. Verið er að gera jarðvegsrannsóknir í Teigsskógi og verða framkvæmdir þar boðnar út snemma á næsta ári. Samgönguráðherra kveðst mjög ánægður með að Vegagerðinni hafi tekist að ná samningum. Málið hafi þvælst í áratugi í stjórnkerfinu.
Verkefnið er með fulla fjárveitingu til ársins 2024, bæði á samgönguáætlun og fjármálaáætlun og þá eru áætluð verklok 2024 á öllum þessum kafla. Og þá verður kominn þarna nýr nútímavegur á suðurfjörðunum sem styttir vegalengdina til að mynda til Ísafjarðar um 50 kílómetral, það er 27 km stytting með Dýrafjarðargöngunum og 22 km stytting í Gufudalssveitinni með þessum nýju framkvæmdum.
Samgönguráðherra kveðst feginn að Vegagerðinni hafi tekist að ná samningum um veglagningu um Teigsskóg. Málið hafi þvælst í stjórnkerfinu í áratugi. Gangi allt samkvæmt áætlunum verður hægt að aka á malbiki um suðurfirði Vestfjarða árið 2024. 